Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 202/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Χοιρομέρι Πιτσιλιάς« (Hiromeri Pitsilias)

EU-nr.: PGI-CY-02368 — 15.9.2017

BOB ( ) BGB (X)

1. Betegnelse

»Χοιρομέρι Πιτσιλιάς« (Hiromeri Pitsilias)

2. Medlemsstat eller tredjeland

Cypern

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

Χοιρομέρι Πιτσιλιάς/Hiromeri Pitsilias er et modnet, tørret, saltet og røget kødprodukt, der er marineret i vin. Det fremstilles uden tilsætning af konserveringsmidler (f.eks. nitrat, nitrit eller polyfosfat), smagsforstærkere eller andre tilsætningsstoffer. De råvarer, der indgår i fremstillingen af Χοιρομέρι Πιτσιλιάς/Hiromeri Pitsilias, indeholder ligeledes ikke tilsætningsstoffer eller konserveringsmidler (f.eks. nitrat eller nitrit).

Følgende råvarer anvendes i tilberedningen:

— fersk svineskank (et helt stykke, der kun må indeholde følgende ben: lårben, knæskal, skinneben, lægben og haseled) fra sunde dyr, der er blevet slagtet i overensstemmelse med lovgivningen (helt afblødt og nedkølet med det samme). Det fremstår uden hud (undtaget fra spids til haseled, hvor huden kan bevares, forudsat at den ikke dækker noget kød). Ved modtagelse foretages kontrol af farve (karakteristisk lys rød), lugt (god), kernetemperatur (mellem 0 °C og 7 °C) samt pH-værdi (mellem 5,3 og 6)

— tør rødvin fra vinmarker beplantet med vinstokke med den lokale sort »Mavro«, og hvor der også kan forekomme vinstokke af sorten »Maratheftiko«. Ved modtagelse af vinen foretages kontrol af vinens aroma (karakteristisk for druesorten), alkoholindhold (mellem 12 % og 15 %) samt sukkerindhold (under 4 g/liter)

— groft (hav)salt

— eventuelt knust koriander (Coriandrum sativum).

Χοιρομέρι Πιτσιλιάς/Hiromeri Pitsilias har følgende egenskaber:

Fysiske egenskaber

Form: pæreformet (typisk for den hele skank, der anvendes til fremstilling) og presset (flad) på den ene side

Vægt: 3-5 kg

Organoleptiske egenskaber

Farve: intens mørk rød til sort farve på ydersiden og rød til lilla indvendigt. Blege streger (fibre) kan eventuelt ses indvendigt.

Smag: salt og røget, fremhævet af smagen af den vin samt koriander (eventuelt), der indgår i tilberedningen

Duft: afledt af vinens karakteristik, røg og koriander (eventuelt)

Konsistens: kompakt og sammenhængende uden linjer, der adskiller muskelfibrene, fast at tygge

Kemiske egenskaber

Vandindhold: 40-55 %

Natriumchlorid: 5-10 %

»Χοιρομέρι Πιτσιλιάς/Hiromeri Pitsilias« sælges til konsum hel (med eller uden ben) eller skiveskåret. Derudover sælges Χοιρομέρι Πιτσιλιάς/Hiromeri Pitsilias med eller uden den udvendige skorpe, der dannes i tilberedningsprocessen. Produktet kan sælges emballeret eller uemballeret.

3.3. Foder (kun for animalske produkter) og råvarer (kun for forarbejdede produkter)

Den tørre rødvin, der bruges ved tilberedning af Χοιρομέρι Πιτσιλιάς/Hiromeri Pitsilias produceres i det afgrænsede geografiske område på vinmarker med vinstokke af den lokale sort »Mavro«, som er dominerende i regionen. Vinmarkerne ligger i området Pitsilia (vine med kontrolleret oprindelsesbetegnelse), og på markerne kan der også forekomme vinstokke af sorten »Maratheftiko« (Vamvakada).

Pitsilia-regionen er kendetegnet ved en særlig morfologi og jordbundskvalitet, der er fordelagtig til dyrkning af druer til vinfremstilling, herunder højt beliggende, tørre skråninger, eroderet vulkansk undergrund og ringe nedbør i den periode, hvor druerne modner. De særlige klimatiske og morfologiske forhold i Pitsilia regionen giver vinene fra regionen særlige organoleptiske og kvalitetsmæssige kendetegn, der videregives til Χοιρομέρι Πιτσιλιάς/Hiromeri Pitsilias og påvirker produktets organoleptiske egenskaber, fordi vinmarineringen udgør en væsentlig del af produktionsprocessen.

3.4. Specifikke etaper af produktionen, som skal finde sted i det afgrænsede geografiske område

De trin til tilberedning af Χοιρομέρι Πιτσιλιάς/Hiromeri Pitsilias, som skal foregå i det afgrænsede geografiske område, er: fjernelse af eventuelle overskydende dele (hvis det er nødvendigt), tørsaltning i fem til syv døgn, marinering i tør rødvin i mindst to uger, røgning i mindst en måned, presning, modning og yderligere tørring i tørrerum samt (eventuel) tilsætning af koriander. Det er muligt kun at gennemføre røgningsfasen eller kombinere røgning med modning i tørrerum, men i begge tilfælde skal perioden være på minimum to en halv måneder. Desuden skal fjernelse af overfladeskorpen (der opstår som følge af produktionsprocessen) eller andre uønskede dele på Χοιρομέρι Πιτσιλιάς/Hiromeri Pitsilias udføres af producenten selv inden for det afgrænsede geografiske område for at forhindre eventuel ændring af produktets fysiske egenskaber.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som den registrerede betegnelse henviser til

Uanset i hvilken form produktet præsenteres (emballeret eller uemballeret, hel eller skiveskåret) skal det være forsynet med en passende mærkning med oplysninger om den registrerede betegnelse og oplysninger om fabrikken, hvor produktet er produceret og/eller udskåret i skiver og pakket (hvis udskæring og pakning ikke foregår på produktionsfabrikken).

4. Kort angivelse af det geografiske områdes afgrænsning

Det afgrænsede geografiske område, Pitsilia, er kendt som et bjergområde. Det omfatter områder i 700 meters højde eller derover og grænser op til følgende administrative områder:

Nicosia-distriktet: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi

Larnaca-distriktet: Odou

Limassol-distriktet: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Tilknytning til det geografiske område

Ansøgningen om registrering af betegnelsen Χοιρομέρι Πιτσιλιάς/Hiromeri Pitsilias baseres på produktets fysiske, kemiske og organoleptiske egenskaber, som udvikles og bevares i en produktionsproces, der ikke kræver brug af tilsætningsstoffer eller andre hjælpestoffer.

Χοιρομέρι Πιτσιλιάς/Hiromeri Pitsilias produktets særlige kendetegn er resultatet af producenternes særlige håndværksmæssige kunnen, herunder især følgende:

Skinkens bund rundes af (hvis det er nødvendigt) ved at fjerne overskydende dele for dermed at opnå en ensartet saltoptagelse og en ensartet syrning og røgning af hele produktet.

Længden af perioden, hvor skinken ligger til saltning, og den mængde salt, der bruges, varierer en smule alt efter skinkens størrelse. Større skinker ligger længere tid og kræver en større mængde salt for at opnå den ønskede saltning helt ind til benet og den ønskede smag i det færdige produkt.

Den karakteristiske, intense vinsmag og aroma og den karakteristiske farve indvendigt i Χοιρομέρι Πιτσιλιάς/Hiromeri Pitsilias bestemmes af valget af en passende tør rødvin (med hensyn til aroma og kemiske egenskaber) fra vinmarker med vinstokke af den lokale sort »Mavro«, som er dominerende i området (dyrkes på omkring 80 % af det samlede areal, der er tilplantet med vinstokke), og hvor der også kan forekomme vinstokke af den blå druesort »Maratheftiko«, samt varigheden af den periode, hvor kødet marineres i vinen.

Røgning og presning er vigtige trin i tilberedningen af Χοιρομέρι Πιτσιλιάς/Hiromeri Pitsilias og vigtige elementer i producenternes håndværksmæssige kunnen. Røgningen afgør den udvendige farve samt den røgede smag og aroma uden at ændre smag og aroma af vin og koriander (eventuelt tilsat), som sker i de tidligere produktionstrin. Der er tale om en mild og gradvis koldrøgning. Ildens intensitet, produktets afstand fra ilden og røgningens varighed afhænger også af klimaforholdene. I sommermånederne er ilden mindre kraftig, og det kræver en forholdsvis kortere periode, før produktet når det ønskede vandindhold.

Veksling mellem røgning og presning afgør skinkens form, vandindhold og konsistens og forebygger, at kødet bliver dårligt. Antal presninger afhænger af skinkens størrelse og klimaforholdene. Jo større skinke, desto flere presninger. Om sommeren er færre presninger som hovedregel tilstrækkeligt ved tilberedning af produktet på grund af de høje temperaturer.

Hvis produktets indvendige farve og konsistens efter røgningen ikke er som ønsket, vil producenten hænge skinken til modning et velventileret sted skærmet for sollys for at opnå de ønskede egenskaber. Det færdige produkt skal have en konsistens, så hver skive er kompakt og sammenhængende frem for løs i konsistensen.

Klimaet i Pitsilia regionen med kølige tørre somre og milde vintre kombineret med det skrånende terræn med relativt ufrugtbar jord har dannet baggrund for udviklingen af processen til fremstilling og konservering af forarbejdede kødprodukter under almindelige omgivende forhold og gjort det muligt at have forsyninger af kød til familien året rundt uden at skulle konservere det i fedt (som man gør i andre regioner). Ekspertisen i at fremstille disse produkter er overleveret uændret fra generation til generation. Det er den samme viden, som udnyttes i dag af producenterne i Pitsilia regionen under mere moderne forhold.

Jordbunden og klimaet i Pitsilia regionen har også altid bevirket en lavere volumen i produktionen af druer sammenlignet med andre regioner, og derfor bliver druesaften mere rig på polyphenoler. Ud over produktionsekspertisen har producenterne af Χοιρομέρι Πιτσιλιάς/Hiromeri Pitsilias også nedarvet den fremragende sorte vin, der omtales af N. Ierides, 1903: Cyperns historie kort fortalt), og det skaber en yderligere tilknytning mellem produktet og regionen, da produktet bærer præg af den intense smag og aroma, der er kendetegnende for de lokale »Mavro« vine.

Det er på grund af Χοιρομέρι Πιτσιλιάς/Hiromeri Pitsilias produktets særlige kendetegn, der skyldes producenternes ekspertise og brugen af regionens vine, at produktet har opnået et omdømme som en af de mest delikate forretter (meze) i Cypern, sådan skriver P. Xioutas, 1978: Kypriaki Laografia ton Zóon (Dyr i den cypriotiske folklore). Historiske referencer nedskrevet af N. Patapiou og C. Lazarou, 2013: »Hiromeri: Cyperns skinkespecialiteter — historisk baggrund, kulinariske og kulturelle perspektiver«, nævner eksport af Χοιρομέρι Πιτσιλιάς/Hiromeri Pitsilia til Syrien så tidligt som i det 18. århundrede.

Forarbejdede kødprodukter fra Pitsilia, herunder Χοιρομέρι Πιτσιλιάς/Hiromeri Pitsilias, forbindes generelt med regionen, og de nævnes konkret i alle publikationer og/eller hjemmesider med turistoplysninger om området. Forarbejdede kødprodukter fra Pitsilia regionen, herunder naturligvis Χοιρομέρι Πιτσιλιάς/Hiromeri Pitsilias, nævnes specifikt i publikationer om Cyperns gastronomi, for eksempel publikationen fra Cyperns landbrugsministerium, Naturressourcer og miljø, 2011: Gastronomikos Chartis tis Kyprou (kulinarisk kort over Cypern), Florentia Kithraiotou, 2009: Trofi: aformi schesis (Mad: Grundlaget for et godt forhold), og F. Evangatou: Xechasmenes nostimies tou Kypriakou Choriou (De glemte smagsoplevelser fra den cypriotiske landsby).

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) EUT L 343 af 14.12.2012, s. 1.